CELEX: 32015R0378
Language: lt
Date: 2015-03-02 00:00:00
Title: 2015 m. kovo 2 d. Komisijos įgyvendinimo reglamentas (ES) 2015/378, kuriuo nustatomos Europos Parlamento ir Tarybos reglamento (ES) Nr. 514/2014 taikymo taisyklės, susijusios su metinio sąskaitų patvirtinimo procedūros ir atitikties patvirtinimo procedūros įgyvendinimu

7.3.2015   
            
            
               LT
            
            
               Europos Sąjungos oficialusis leidinys
            
            
               L 64/30
            
         KOMISIJOS ĮGYVENDINIMO REGLAMENTAS (ES) 2015/378
   2015 m. kovo 2 d.
   kuriuo nustatomos Europos Parlamento ir Tarybos reglamento (ES) Nr. 514/2014 taikymo taisyklės, susijusios su metinio sąskaitų patvirtinimo procedūros ir atitikties patvirtinimo procedūros įgyvendinimu
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos (1), ypač į jo 45 straipsnio 2 dalį ir 47 straipsnio 6 dalį,
   kadangi:
   
               (1)
            
            
               Komisija turėtų priimti sprendimą dėl kiekvienos nacionalinės programos metinių sąskaitų ir jų atitikties patvirtinimo. Todėl turėtų būti nustatyta šių procedūrų įgyvendinimo tvarka, įskaitant Komisijos ir valstybių narių keitimosi informacija tvarką ir kiekvienai procedūrai taikytinus terminus;
            
         
               (2)
            
            
               Jungtinei Karalystei ir Airijai Reglamentas (ES) Nr. 514/2014 yra privalomas, todėl joms privalomas ir šis reglamentas;
            
         
               (3)
            
            
               nepažeidžiant Reglamento (ES) Nr. 514/2014 47 konstatuojamosios dalies, Danijai neprivalomas nei Reglamentas (ES) Nr. 514/2014, nei šis reglamentas;
            
         
               (4)
            
            
               siekiant sudaryti sąlygas nedelsiant taikyti šiame reglamente numatytas priemones ir užtikrinti, kad nebūtų atidėliojamas valstybių narių mokėjimo prašymų rengimas, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
            
         
               (5)
            
            
               šiame reglamente numatytos priemonės atitinka Prieglobsčio, migracijos ir integracijos fondo ir Vidaus saugumo fondo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Metinis sąskaitų patvirtinimas
   1.   Komisija įvertina kiekvieno projekto, apie kurį pranešta metinio likučio mokėjimo prašyme, nurodytame Komisijos įgyvendinimo reglamento (ES) 2015/377 (2) 1 straipsnyje, tinkamumą atsižvelgdama į specialiųjų reglamentų, apibrėžtų Reglamente (ES) Nr. 514/2014, tikslus ir nacionalinės programos, patvirtintos pagal Reglamento (ES) Nr. 514/2014 14 straipsnį, tikslus.
   Priimdama sprendimą dėl metinio likučio mokėjimo Komisija taip pat atsižvelgia į informaciją, pateiktą:
   
               a)
            
            
               Reglamento (ES) Nr. 514/2014 54 straipsnyje nurodytoje metinėje įgyvendinimo ataskaitoje;
            
         
               b)
            
            
               Komisijos įgyvendinimo reglamento (ES) 2015/377 1 straipsnyje nurodytame metinio likučio mokėjimo prašyme.
            
         2.   Komisija patvirtina visas sąskaitose nurodytas sumas, jei nekyla jokių abejonių dėl sąskaitose pateiktos informacijos išsamumo, tikslumo ir teisingumo.
   3.   Komisija gali reikalauti pateikti papildomos informacijos, jeigu mokėjimo prašyme pateikta neišsami arba neaiški informacija arba nustatyta neatitikimų, skirtingų aiškinimo galimybių arba nenuoseklumo.
   4.   Atitinkama valstybė narė Komisijos prašymu iki tame prašyme nustatyto termino pateikia papildomą informaciją. Pateisinamais atvejais iki termino pabaigos gavusi valstybės narės prašymą Komisija gali priimti prašymą informaciją pateikti vėliau ir nustatyti naują terminą.
   Jei atitinkama valstybė narė per nustatytą terminą nepateikia papildomos informacijos arba jei atsakymas yra nepatenkinamas, sprendimą dėl sąskaitų patvirtinimo Komisija gali priimti remdamasi turima informacija.
   5.   Komisija informuoja valstybę narę apie savo sprendimą dėl metinio likučio mokėjimo ir nurodo neapmokėtų sąskaitų ir sąskaitose esančių sumų pagrindimą.
   Jei Komisija neapmoka sąskaitų ar sąskaitose esančių sumų, valstybė narė gali pateikti papildomą informaciją, kad sąskaitos arba sumos būtų persvarstytos kitais finansiniais metais.
   6.   Jei Komisijos sumokėta suma yra mažesnė nei metinė išankstinio finansavimo suma, sumokėta valstybei narei pagal Reglamento (ES) Nr. 514/2014 35 straipsnio 2 dalį, patvirtinamas metinis išankstinis atitinkamos sumos finansavimas. Bet kokia likusi išankstinio finansavimo suma susigrąžinama tik per kitų metų patvirtinimo procedūrą.
   7.   Likusi metinio išankstinio finansavimo suma susigrąžinama per tą pačią patvirtinimo procedūrą tik tuomet, jeigu valstybė narė nepateikia metinio likučio mokėjimo prašymo pagal Reglamento (ES) Nr. 514/2014 44 straipsnį.
   8.   Šio straipsnio 1–5 dalys susigrąžintoms sumoms taikomos mutatis mutandis.
   2 straipsnis
   Komisijos atliekamas atitikties patvirtinimas ir finansinės pataisos
   1.   Jeigu Komisija mano, kad išlaidos patirtos nesilaikant Sąjungos ir nacionalinių taisyklių, ji pateikia tokias išvadas atitinkamai valstybei narei, nurodo taisomąsias priemones, reikalingas užtikrinti, kad ateityje būtų laikomasi taisyklių, ir nurodo finansinių pataisų lygį, kuris, jos manymu, atitinka jos išvadas.
   Išvadų pranešimas pateikiamas pagal Reglamento (ES) Nr. 514/2014 47 straipsnio 5 dalį ir jame daroma nuoroda į šį straipsnį.
   2.   Valstybė narė turi atsakyti per du mėnesius nuo pranešimo gavimo. Atsakydama valstybė narė visų pirma turi galimybę:
   
               a)
            
            
               įrodyti Komisijai, kad projektas (-ai) yra tinkamas (-i) finansuoti;
            
         
               b)
            
            
               įrodyti Komisijai, kad reikalavimų nesilaikymo arba Sąjungos įnašui į nacionalines programas keliama rizika yra mažesnė, negu nurodė Komisija;
            
         
               c)
            
            
               pranešti Komisijai apie taisomąsias priemones, kurių ji ėmėsi, kad užtikrintų, jog būtų laikomasi Sąjungos ir nacionalinių taisyklių, ir nuo kurios dienos jos bus įgyvendinamos, ir
            
         
               d)
            
            
               pranešti Komisijai apie tai, ar būtų naudinga surengti dvišalį susitikimą.
            
         Pateisinamais atvejais Komisija, gavusi pagrįstą prašymą iš valstybės narės, gali leisti pratęsti dviejų mėnesių laikotarpį ne daugiau kaip dviem mėnesiais. Prašymą Komisijai reikia nusiųsti, kol pradinis dviejų mėnesių laikotarpis dar nepasibaigęs.
   3.   Remdamasi informacija, gauta per atitikties patvirtinimo procedūrą, Komisija oficialiai praneša savo išvadas valstybei narei.
   4.   Pateikusi valstybėms narėms savo išvadas Komisija, jei reikia, priima vieną ar daugiau sprendimų pagal Reglamento (ES) Nr. 514/2014 47 straipsnį, kad iš Sąjungos lėšų nebūtų finansuojamos išlaidos, patirtos nesilaikant Sąjungos taisyklių.
   Kol valstybė narė įgyvendins taisomąsias priemones Komisija gali toliau vykdyti atitikties patvirtinimo procedūras.
   3 straipsnis
   Sprendimas nepradėti arba nebetęsti atitikties patvirtinimo procedūros
   Komisija gali nuspręsti nepradėti arba nebetęsti atitikties patvirtinimo procedūros pagal Reglamento (ES) Nr. 514/2014 47 straipsnį, kai ji mano, kad galimos finansinės pataisos dėl nustatyto reikalavimų nesilaikymo, neviršytų 50 000 EUR ir 2 % konkrečių išlaidų, kurios laikomos neatitinkančiomis reikalavimų.
   4 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas pagal Sutartis privalomas visas ir tiesiogiai taikomas valstybėse narėse.
      Priimta Briuselyje 2015 m. kovo 2 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 150, 2014 5 20, p. 112.
   
      (2)  2015 m. kovo 2 d. Komisijos įgyvendinimo reglamentas (ES) 2015/377, kuriuo pagal Europos Parlamento ir Tarybos reglamentą (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos, nustatomi metinio likučio mokėjimui reikalingų dokumentų pavyzdžiai (žr. šio Oficialiojo leidinio p. 17).